[pic] | KOMISIA EURÓPSKYCH SPOLOČENSTIEV |

Brusel, 3.11.2006

KOM(2006)653 v konečnom znení

2006/0217(COD)

Návrh

ROZHODNUTIE EURÓPSKEHO PARLAMENTU A RADY

ktorým sa zriaďuje Európsky poradný výbor pre politiku Spoločenstva v oblasti štatistických informácií

(predložený Komisiou)

DÔVODOVÁ SPRÁVA

KONTEXT NÁVRHU |

110 | Dôvody a ciele návrhu Jacques Delors, vtedajší predseda a Henning Christophersen, vtedajší podpredseda Európskej komisie počas seminára, ktorý sa uskutočnil v apríli 1989, a týkal sa budúcnosti Európskeho štatistického systému (European Statistical System, ESS), navrhli vytvoriť Európsky poradný výbor pre štatistické informácie v hospodárskej a sociálnej oblasti (the European Advisory Committee on Statistical Information in the Economic and Social Spheres, CEIES). Kvôli zmenám, ktoré by sa očakávali v hospodárskej a sociálnej oblasti v dôsledku európskeho jednotného aktu, bolo potrebné vytvoriť výbor, ktorý by odrážal stanovisko celej európskej spoločnosti v oblasti štatistiky Spoločenstva. Cieľom bolo vytvoriť priestor pre dialóg a konzultácie medzi tvorcami a používateľmi štatistiky a viesť tento dialóg na úrovni Spoločenstva, čím by sa doplnili existujúce národné konzultačné orgány pre používateľov a tvorcov, ktoré sa očividne viac sústredili na národné záujmy. Z pohľadu Európskeho štatistického systému je potrebná hĺbková reforma fungovania a štruktúry CEIES, najmä po rozšírení EÚ na 25 členských štátov. Samotný výbor CEIES žiadal pripomienky k reforme už v roku 2002. Uvedené reformy sa zameriavali hlavne na potrebu menšieho, efektívnejšieho orgánu, ktorý by mal strategickejšiu úlohu, pokiaľ ide o vytvorenie európskych politík v oblasti štatistických informácií. Okrem uvedených reforiem sa všeobecnejšie prepracovanie štruktúry európskej štatistiky, ako sa uvádza v oznámení a odporúčaní Komisie o nezávislosti, integrite a skladaní účtov národných štatistických orgánov a štatistického úradu Európskych Spoločenstiev (KOM(2005)217 konečné znenie), doplnilo k požiadavkám reformy: v oznámení sa plánuje nový externý poradný orgán, ktorý by bol zodpovedný za celú implementáciu kódexu postupov zo strany ESS, aj za poskytovanie poradenstva na európskej úrovni v súvislosti s prioritami v oblasti štatistiky. Rada pre hospodárske a finančné záležitosti (ECOFIN) vo svojich záveroch zo zasadnutia, ktoré sa konalo 8. novembra 2005, uviedla, že je potrebné zachovať dva samostatné orgány, zreformovaný výbor CEIES a budúci poradný orgán na vysokej úrovni. Komisia sa vo svojom návrhu rozhodnutia Európskeho parlamentu/Rady, pokiaľ ide o Európsky poradný výbor pre politiku Spoločenstva v oblasti štatistických informácií, zaoberala reformou existujúceho výboru CEIES uvedeného v záveroch pracovnej skupiny a v záveroch Rady z 8. novembra 2005. |

120 | Všeobecný kontext Výbor pre štatistické programy (Statistical Programme Committee, SPC) sa rozhodol vytvoriť malú pracovnú skupinu pozostávajúcu z členov Výboru pre štatistické programy a CEIES s cieľom dôkladne sa zaoberať budúcnosťou výboru CEIES a najmä jeho poslaním, úlohami a štruktúrou, ako aj vzťahom k Výboru pre štatistické programy. Pracovná skupina sa stretla dvakrát, 26. marca a 14. mája 2004. Na základe činnosti pracovnej skupiny Eurostat na 54. zasadnutí Výboru pre štatistické programy, ktoré sa konalo 17. – 18. novembra 2004, predložil v orientačnej štúdii základný prehľad týkajúci sa zreformovaného výboru CEIES . V dokumente sa zdôraznila potreba menšieho orgánu s maximálne dvadsiatimi členmi (v súčasnosti 79) a so strategickejšou úlohou, ktorý by mal pomáhať Rade, Európskemu parlamentu a Komisii pri koordinácii cieľov a priorít politiky Spoločenstva v oblasti štatistických informácií. Pokiaľ ide najmä o CEIES, Rada vo svojich záveroch z 8. novembra 2005: uviedla zámer Komisie navrhnúť dôležitú reformu CEIES s cieľom vytvoriť menší a efektívnejší orgán; uviedla, že „zreformovaný výbor CEIES by prispieval k zlepšeniu riadenia európskeho štatistického systému a k zvýšeniu kvality štatistiky Spoločenstva“; uviedla, že „zreformovaný výbor CEIES by mal dostať za úlohu vyjadriť záujmy mimovládnych používateľov európskej štatistiky a respondentov. Pokiaľ ide o štruktúru, musí byť schopná zastupovať všetky zúčastnené strany európskej štatistiky“. |

130 | Existujúce ustanovenia v oblasti návrhu Podľa rozhodnutia Rady z roku 1991 (91/116/EHS), ktorým sa zakladá Európsky poradný výbor pre štatistické informácie v hospodárskej a sociálnej oblasti (CEIES), je úlohou: „pomáhať Rade a Komisii pri koordinácii cieľov politiky Spoločenstva v oblasti štatistických informácií, zohľadňujúc požiadavky používateľov a náklady, ktoré vzniknú tvorcom informácií“. V praxi to znamená, že CEIES by mal vyjadriť svoje stanovisko na relevantnosť štatistického programu Spoločenstva, na spôsob, akým sa monitoruje, a na súvisiace náklady, ktoré vzniknú Spoločenstvu, národným štatistickým inštitútom a poskytovateľom. Keďže používatelia, respondenti a tvorcovia by prostredníctvom nového výboru poskytli poradenstvo v súvislosti s cieľmi politiky Spoločenstva v oblasti štatistických informácií, navrhuje sa zrušiť rozhodnutie Rady 91/116/EHS. Pri plnení svojich úloh by sa mohol zreformovaný výbor CEIES takisto spoliehať na prácu skupín expertov zodpovedných za pomoc Komisii pri určovaní potrebných údajov v špecifických doménach, ako je skupina pre potreby politiky týkajúce sa údajov o trestnej činnosti a trestnom súdnictve, ustanovená rozhodnutím Komisie 2006/581/ES zo 7. augusta 2006. |

141 | Súlad s ostatnými politikami a cieľmi Únie Neuplatňuje sa. |

KONZULTÁCIA SO ZAINTERESOVANÝMI STRANAMI A POSÚDENIE VPLYVU |

Konzultácie so zainteresovanými stranami |

211 | Konzultačné metódy, hlavné cieľové sektory a všeobecný profil respondentov Návrh bol pripravený v zmysle konzultácií členov existujúceho Európskeho poradného výboru pre štatistické informácie v hospodárskej a sociálnej oblasti a Výboru pre štatistické programy. |

212 | Zhrnutie odpovedí a spôsob ich zohľadnenia Konzultácie ukázali potrebu menšieho orgánu s maximálne dvadsiatimi členmi (v súčasnosti 79) a so strategickejšou úlohou s cieľom pomáhať Rade, Európskemu parlamentu a Komisii pri koordinácii cieľov a priorít politiky Spoločenstva v oblasti štatistických informácií. V súčasnom návrhu sa odráža a zohľadňuje uvedená reforma. |

Zhromažďovanie a využívanie expertízy |

229 | Externá expertíza nebola potrebná. |

PRÁVNE PRVKY NÁVRHU |

305 | Zhrnutie navrhovaného opatrenia Cieľom návrhu je zriadiť Európsky poradný výbor pre politiku Spoločenstva v oblasti štatistických informácií. Výbor pomôže Rade, Európskemu parlamentu a Komisii zabezpečiť, aby sa požiadavky používateľov a náklady, ktoré vzniknú poskytovateľom informácií a tvorcom štatistiky, zohľadnili pri koordinácii strategických cieľov a priorít politiky Spoločenstva v oblasti štatistických informácií. |

310 | Právny základ Návrh je založený na článku 285 zmluvy, ktorá poskytuje právny základ pre opatrenia prijaté Európskym parlamentom a Radou v oblasti tvorby štatistiky Spoločenstva a definovania zásad, ktoré by mali dodržiavať. |

Zásada proporcionality Návrh je v súlade so zásadou proporcionality z týchto dôvodov: |

331 | Návrh sa týka poradenstva zo strany používateľov, respondentov a tvorcov v súvislosti s cieľmi politiky Spoločenstva v oblasti štatistických informácií a neovplyvňuje úlohy podobných orgánov na vnútroštátnej úrovni. |

332 | Návrhom by sa malo znížiť existujúce zaťaženie Spoločenstva a národných prevádzkovateľov prostredníctvom zjednodušovania existujúcich postupov. |

Výber nástrojov |

341 | Navrhovaný nástroj: |

342 | V závere svojho pracovného dokumentu útvarov z 27. júla 2005 (K(2005)2817) o „Rámci pre expertné skupiny Komisie: horizontálne pravidlá a verejný register“ Komisia uviedla, že expertné skupiny, t. j. skupiny zložené z národných expertov a/alebo expertov zo súkromného sektora, ktorí pomáhajú Komisii pri vykonávaní jej práva iniciatívy a pri jej úlohách v oblasti monitorovania a koordinácie s členskými štátmi, by z inštitucionálneho hľadiska mali byť vytvorené rozhodnutím Komisie V tomto prípade však Komisia musela zohľadniť skutočnosť, že súčasný výbor (CEIES) bol založený rozhodnutím Rady, ktoré bude treba zrušiť, a že cieľom nového výboru bude pomôcť nielen Komisii, ale aj Rade a Európskemu parlamentu pri koordinácii strategických cieľov a priorít politiky Spoločenstva v oblasti štatistických informácií. Z tohto dôvodu, pokiaľ ide o cieľ a obsah návrhu, je rozhodnutie Európskeho parlamentu a Rady najvhodnejším nástrojom. |

VPLYV NA ROZPOčET |

401 | Vplyv návrhu na rozpočet sa týka konania zasadnutí a realizácie potrebných štúdií. Pokiaľ ide o rozpočtové záležitosti a záležitosti v oblasti ľudských zdrojov CEIES, návrh by nemal mať žiadny vplyv na rozpočet. |

DOPLňUJÚCE INFORMÁCIE |

Zrušenie existujúcich právnych predpisov Prijatie návrhu povedie k zrušeniu existujúcich právnych predpisov. |

560 | Európske hospodárske spoločenstvo Navrhovaný akt sa týka EHP, a preto by mal byť rozšírený na Európsky hospodársky priestor. |

570 | Podrobné vysvetlenie návrhu Základné zmeny, ktoré sa týkajú existujúceho výboru CEIES, sú nasledovné: Zmenil sa názov na Európsky poradný výbor pre politiku Spoločenstva v oblasti štatistických informácií (článok 1 ods. 1) a dôraz na požiadavky používateľov pri koordinácii strategických cieľov a priorít politiky Spoločenstva v oblasti štatistických informácií (článok 1 ods. 2). Silnejšia pozícia pri príprave štatistického programu Spoločenstva a ročného štatistického pracovného programu Komisie (článok 2 ods. 1). Výbor môže takisto poskytnúť poradenstvo v oblasti lepšieho dodržiavania požiadaviek používateľov na kvalitu (článok 2 ods. 2). Komisia musí každoročne podať správu o tom, ako zohľadnila stanoviská výboru (článok 3 ods. 2). Počet členov sa znížil zo súčasných 79 na 25 (článok 4). Nový výbor bude zložený z členov z oblasti občianskej spoločnosti, používateľov štatistiky z inštitúcií EÚ a generálneho riaditeľstva Eurostatu. Možno vytvoriť dočasné pracovné skupiny, aby podávali výboru správy (článok 6 ods. 3). |

1. 2006/0217(COD)

Návrh

ROZHODNUTIE EURÓPSKEHO PARLAMENTU A RADY

ktorým sa zriaďuje Európsky poradný výbor pre politiku Spoločenstva v oblasti štatistických informácií

(Text s významom pre EHP)

EURÓPSKY PARLAMENT A RADA EURÓPSKEJ ÚNIE,

so zreteľom na Zmluvu o založení Európskeho spoločenstva, a najmä na jej článok 285,

so zreteľom na návrh Komisie,

so zreteľom na stanovisko Európskeho hospodárskeho a sociálneho výboru,

so zreteľom na stanovisko Výboru regiónov,

konajúc v súlade s postupom stanoveným v článku 251 zmluvy,

keďže:

(1) Konzultácie používateľov a tvorcov štatistických informácií a respondentov na uvedené otázky sú dôležité pri príprave a tvorbe politiky Spoločenstva v oblasti štatistických informácií.

(2) Európsky poradný výbor pre štatistické informácie v hospodárskej a sociálnej oblasti zriadený rozhodnutím Rady 91/116/EEC[1] v súčasnosti pomáha Rade a Komisii pri koordinácii cieľov politiky Spoločenstva v oblasti štatistických informácií, zohľadňujúc požiadavky používateľov a náklady, ktoré vzniknú poskytovateľom informácií a tvorcom štatistiky.

(3) Zatiaľ čo práca Európskeho poradného výboru pre štatistické informácie v hospodárskej a sociálnej oblasti sa ukázala užitočná, zmeny, ktoré sa uskutočnili na úrovni Spoločenstva, najmä jeho rozšírenie na 25 členských štátov, si vyžadujú viacero zmien, ktoré sa majú uskutočniť, pokiaľ ide o jeho úlohu, mandát, zloženie a postupy. V záujme jasnosti je vhodné nahradiť výbor novým výborom.

(4) Nový výbor by mal prispieť k zlepšovaniu riadenia Európskeho štatistického systému a k zvyšovaniu kvality štatistiky Spoločenstva. V tejto súvislosti by sa mala zachovať úzka spolupráca s Výborom pre štatistické programy zriadeným rozhodnutím Rady 89/382/EHS/Euratom a s Výborom pre menovú a finančnú štatistiku a štatistiku platobnej bilancie zriadeným rozhodnutím Rady 91/115/EHS.

(5) Rovnováhu treba dosiahnuť medzi potrebou znížiť počet členov s cieľom umožniť výboru pracovať efektívne v rozšírenom Spoločenstve a potrebou umožniť zastúpenie všetkých zúčastnených strán v oblasti štatistiky Spoločenstva, na žiadosť Rady, ako sa uvádza v jej záveroch z 8. novembra 2005.

(6) Potreba lepšieho prístupu a rovnováhy medzi prínosmi a nákladmi štatistických požiadaviek Spoločenstva, a opätovného vyrovnania a zníženia zaťaženia vyplývajúceho z právnych predpisov Spoločenstva v oblasti štatistiky, čím sa uľahčuje súlad so zvyšujúcim sa dopytom, znamená, že Spoločenstvo by malo zohrávať silnejšiu úlohu pri príprave a implementácii štatistického programu Spoločenstva.

(7) Nový výbor by mal slúžiť ako prostriedok na poskytnutie poradenstva zo strany používateľov, respondentov a tvorcov štatistických informácií týkajúcich sa cieľov politiky Spoločenstva v oblasti štatistických informácií. Rozhodnutie 91/116/ES by sa preto malo zrušiť.

ROZHODLI TAKTO:

Článok 1

Poradný výbor

1. Európsky poradný výbor pre politiku Spoločenstva v oblasti štatistických informácií (ďalej len „výbor“) sa týmto zriaďuje.

2. Výbor pomáha Európskemu parlamentu, Rade a Komisii zabezpečiť, aby sa požiadavky používateľov a náklady, ktoré vzniknú poskytovateľom informácií a tvorcom štatistiky, zohľadnili pri koordinácii strategických cieľov a priorít politiky Spoločenstva v oblasti štatistických informácií.

3. Táto pomoc zahŕňa všetky štatistické domény týkajúce sa politiky Spoločenstva v oblasti štatistických informácií.

Článok 2

Úlohy

1. Komisia konzultuje s výborom na začiatku prípravy štatistického programu Spoločenstva. Predkladá stanovisko zamerané najmä na:

a) relevantnosť štatistického programu Spoločenstva, čo sa týka požiadaviek európskej integrácie a rozvoja, ako uvádzajú inštitúcie Spoločenstva, národné a regionálne orgány, rôzne hospodárske a spoločenské skupiny a vedecké kruhy;

b) relevantnosť štatistického programu Spoločenstva v súvislosti s činnosťami Spoločenstva, zohľadňujúc hospodársky, sociálny a technický vývoj;

c) rovnováhu (priority a zdroje) medzi rôznymi oblasťami v štatistickom programe Spoločenstva a ročnom štatistickom pracovnom programe Komisie;

d) zdroje potrebné na implementáciu štatistického programu Spoločenstva vrátane nákladov, ktoré priamo vzniknú Spoločenstvu aj národným orgánom;

e) náklady týkajúce sa poskytovania štatistických informácií poskytovateľmi informácií;

2. Výbor takisto upozorňuje Komisiu na oblasti, v ktorých môže byť dôležité vytvoriť nové štatistické činnosti a poskytuje Komisii poradenstvo, ako možno lepšie dosiahnuť požiadavky používateľov na kvalitu, zohľadňujúc náklady poskytovateľov informácií a tvorcov štatistiky.

Článok 3

Vzťahy s európskymi inštitúciami a ostatnými orgánmi

1. Na žiadosť Európskeho parlamentu, Rady a Komisie výbor predkladá stanovisko k záležitostiam, ktoré sa týkajú požiadaviek používateľov pri tvorbe politiky Spoločenstva v oblasti štatistických informácií, priorít štatistického programu Spoločenstva, hodnotenia existujúcej štatistiky, kvality údajov a politiky zverejňovania informácií.

2. Výbor predkladá stanoviská a správy týkajúce sa požiadaviek používateľov a nákladov, ktoré vzniknú poskytovateľom údajov pri tvorbe a zverejňovaní údajov v oblasti štatistiky Spoločenstva Európskemu parlamentu, Rade a Komisii, ak to považuje za potrebné na plnenie svojej úlohy.

Komisia každoročne predkladá správu o tom, ako zohľadnila stanoviská výboru.

3. Na splnenie úlohy výbor spolupracuje s Výborom pre štatistické programy a Výborom pre menovú a finančnú štatistiku a štatistiku platobnej bilancie. Kópie svojho stanoviska a správ zasiela uvedeným dvom výborom.

4. Výbor vytvára vzťahy s radami používateľov národných štatistík.

Článok 4

Zloženie a postup menovania

1. Výbor pozostáva z 25 členov.

Komisia po konzultáciách s Európskym parlamentom a Radou vymenúva štrnásť členov výboru. Čo sa týka menovania týchto členov, každý členský štát poskytuje Komisii zoznam dvoch kandidátov s dobrou kvalifikáciou v oblasti štatistiky. Komisia sa snaží zabezpečiť, aby zloženie členov spravodlivo odrážalo občiansku spoločnosť vrátane vedeckej komunity a primerane zahŕňalo rôzne štatistické domény uvedené v štatistickom programe Spoločenstva.

Desať členov menujú priamo orgány, ku ktorým patria, a to nasledovne:

- a) jeden zástupca Európskeho parlamentu,

- b) jeden zástupca Rady,

- c) jeden zástupca Európskeho hospodárskeho a sociálneho výboru;

- d) jeden zástupca Výboru regiónov,

- e) jeden zástupca Európskej centrálnej banky,

- f) dvaja zástupcovia Výboru pre štatistický program,

- g) jeden zástupca Únie priemyselných a zamestnávateľských konfederácií Európy (UNICE),

- h) jeden zástupca Európskej konfederácie odborových zväzov (ETUC),

- i) jeden zástupca Európskej asociácie remesiel, malých a stredných podnikov (UEAPME).

Generálny riaditeľ Eurostatu je ex-officio členom výboru.

Zoznam členov sa uverejňuje v Úradnom vestníku Európskych spoločenstiev , séria C.

Článok 5

Trvanie mandátu

1. Členovia výboru sa vymenúvajú na obdobie štyroch rokov s možným jednorazovým predĺžením. Po uplynutí svojho funkčného obdobia zostávajú členovia vo funkcii, až kým ich nenahradia alebo opätovne nevymenujú.

2. Ak člen odstúpi pred uplynutím svojho funkčného obdobia, na zvyšnú časť uvedeného obdobia sa nahrádza novým členom vymenovaným v súlade s článkom 4.

Článok 6

Štruktúra a pôsobenie výboru

1. Výbor si volí svojho predsedu z členov, ktorých vymenuje Komisia. Predseda sa vymenúva na obdobie štyroch rokov s možným jednorazovým predĺžením.

2. Predseda zvoláva výbor aspoň raz za rok, buď z vlastného podnetu, alebo na žiadosť aspoň jednej tretiny jeho členov.

3. Pri príprave stanovísk týkajúcich sa veľmi zložitých štatistických záležitostí môže výbor navrhnúť, aby sa vytvorili dočasné pracovné skupiny, ktorým má predsedať člen výboru. Každá pracovná skupina sa vytvára z expertov, ktorí zabezpečujú primeranú rovnováhu odborného prostredia a zemepisného rozdelenia. Predsedovia týchto pracovných skupín predkladajú vo forme správy výsledky svojich rokovaní na zasadnutí výboru.

4. Na zasadnutiach výboru a pracovných skupín sa zúčastňujú zástupcovia príslušných útvarov Komisie ako pozorovatelia.

Predseda môže ostatným pozorovateľom udeliť oprávnenie na účasť na zasadnutiach výboru.

5. Sekretariát výboru a pracovných skupín zabezpečuje Komisia.

Článok 7

Rozhodovacie postupy

1. Stanovisko výboru je platné, ak sú dve tretiny jeho členov osobne prítomné alebo iným spôsobom, ktorý sa uvedie v rokovacom poriadku.

2. Hlasovať môžu iba členovia. Člen môže svoj hlas postúpiť inému členovi. Žiadnemu členovi nemožno postúpiť viac ako dva hlasy.

3. V stanovisku výboru sa uvádzajú dôvody, z ktorých vychádza. Stanovisko sa prijíma jednoduchou väčšinou hlasov. V prípade nerozhodného hlasovania má predseda rozhodujúci hlas.

Článok 8

Utajenie

Bez toho, aby bol dotknutý článok 287 zmluvy, sa od členov výboru vyžaduje, aby neuverejňovali informácie, ku ktorým získali prístup na rokovaniach výboru alebo pracovných skupín, ak ich Komisia informuje o tom, že požadované stanovisko alebo položená otázka sú dôvernej povahy.

Článok 9

Rokovací poriadok

Po konzultáciách výbor prijíma svoj rokovací poriadok. Rokovací poriadok sa odovzdáva na informačné účely Európskemu parlamentu a Rade.

Článok 10

Zrušenie

Rozhodnutie 91/116/EHS sa zrušuje.

Článok 11

Nadobudnutie účinnosti

Toto rozhodnutie nadobúda účinnosť dňa [].

V Bruseli

Za Európsky parlament Za Radu

predseda predseda

[1] Ú. v. ES L59, 6.3.1991, s. 21. Rozhodnutie Rady zmenené a doplnené rozhodnutím Rady (ES) č. 255/97 (Ú. v. ES L 102, 19.4.1997, s. 32).